Il dibatiment su lis minorancis nazionâls che si è davuelt intal Parlament european sul principi di Fevrâr al à marcât ancjemò une volte la diference di posizions jenfri il sburt che al rive dal bas, propit par mieç dal Parlament, par che si garantissin ad in plen e pardut i dirits des comunitâts minorizadis e chel che al rive de Comission europeane che e cîr di sbolognâ la cuestion sui singui stâts. Cun di fat, il comissari Jacques Barrot al à dite che la tutele des minorancis al è un aspiet di fonde de Union, ma che la responsabilitât i spiete prin di dut ai guviers statâi. La posizion di Barrot e je stade contestade a fuart massime dai membris dal Intergrup parlamentâr des minorancis nazionâls che al à marcât lis contradizions che a esistin inte Union, là che, par esempli, se a vessin di jessi metûts in vore i criteris fissâts tal 1993 pe jentrade di altris stâts, stâts tant che la France o la Grecie a varessin di jessi fûr de Union. I parlamentârs dal Intergrup a àn domandât che si comedi cheste situazion. Une des stradis di bati – a àn dite – e je chê di incressi la autonomie des comunitâts nazionâls minorizadis e di garantîur une partecipazion direte aes istituzions europeanis.
Font: Eurolang, 05/02/09
fur_Latn fra_Latn